Det er jo lidt tidligt med anemoner, men det er altså lidt svært at lade være med at købe dem, når de står der og frister på planteskolen. Så kan man spørge sig selv, hvad skal jeg egentlig skal på en planteskole i februar. Det ved jeg heller ikke, men det er et vidunderligt forårsfix, og så dukker formålet helt naturligt op efterhånden som besøget skrider frem: Jeg skal da indkøbe materiale til gemalens fødselsdagsbord, og af samme grund kommer hornvioler i forskellige lilla nuancer og et par potter med vibeæg ned i kurven.
Det er ikke nogen rund eller stor fødselsdag. Men hvorfor ikke benytte chancen til at kreere et par dekorationer og få lidt forår ind i stuen.
På en runde i haven finder jeg frøstande fra høstanemoner og monarda. De er dekorative og har stærke stilke, som er fine til at stikke i en oasis. Jeg tager også lidt af græsplænemosset, som jeg har i så rigelige mængder. Det er godt til bunddække i dekorationerne.
Påskefrokosten er en oplagt mulighed til at gøre noget ud af borddækningen. Det kan gøres på mange måder, og der kan være traditioner og forventninger, der skal tages hensyn til. Det kan også være her, man har chancen for at gøre noget vildt og anderledes. Mit bud på årets påskebord er lidt midt imellem, og det er dækket i samarbejde med min datter Marie, som også har et kreativt gen.
Der er dækket op i havestuen, hvor lyset og varmen nu gør det skønt at være her. En traditionel frokost fylder meget på bordet. Derfor er dekorationer og potter med planter og grene sat i bordenderne, så der er plads til maden på midten af bordet. I smedejernslysekronen er der hængt hornvioler i hørposer. Tallerkenerne er ikke ens, men holdt i samme farve. Det giver en fin helhed, og samtidig bliver det ikke alt for stift. Forskellige glas og stole bidrager også til det uhøjtidelige. Faverne på bordet er traditionelle påskefarver i gul, lilla, hvid og grøn.
Hornviolernes rødder er pakket ind i plastik og et stykke hørstof, og så er det bundet sammen med en jutesnor, der ender i et ophæng. Der er syet et et par sting i siderne til at holde ophænget fast, så planten i tipper. Der er meget højt til loftet her i havestuen, så det er fint med lidt pynt i højden.
Bordkortene er et lille haveredskab (fås i hobbyforretninger), hvor der er sat et navneskilt på. Det er sat i jord i en æggeskal fra morgenægget sammen med en lille lyslilla krokus fra haven. Krokus holder ikke længe indendørs, så disse bordkort skal laves samme dag, ellers er der ikke meget liv i krokussen.
Der er brugt stofservietter med print af gamle frøposer og forskellige grønne snore omkring. Man kan finde mange forskellige printegnede frøposer og lignende, ved f.eks. at søge på old/antique sees packets. En del af dem, jeg har brugt, er fra denne side. Jeg kunne også have valgt at bruge rigtige frøposer, så gæsterne havde noget at tage med hjem.
Dorothealiljerne er så fine, og de har også lige lidt gult. Kanden på bordet har jeg været så heldig netop at vinde i kunstforeningen på arbejdet. Den er af Ulla Sonne og fin til vand på påskebordet.
For bordenen står der potter med krokus, primula, hvide perlehyacinter og en stor gren. Der har også sneget sig et par høns ind. I den anden ende af borde er der er par lam, men kyllingerne nåede ikke op på bordet i år.